বিশ্বকাপ ফুটবলে প্রথমবার মাঠে নামবে ভারত। ইতিহাসের সাক্ষী থাকতে ভরে যাবে দিল্লির জওহরলাল নেহেরু স্টেডিয়াম। ভারতের যে ফুটবলাররা দেশবাসীর স্বপ্ন সফল করার লক্ষ্যে মাঠে নামবেন, তাঁদের বাবা-মায়েদেরও মাঠে হাজির থাকার ব্যবস্থা করেছে সর্বভারতীয় ফুটবল ফেডারেশন। কিন্তু সুযোগ পেয়েও মাঠে যেতে পারছেন না ভারতীয় দলের বাঙালি স্ট্রাইকার, হুগলির অভিজিৎ সরকারের বাবা-মা। 
ভারতীয় দলের জার্সিতে আমেরিকার বিরুদ্ধে আজ অভিজিতের মাঠে নামা অনেকটাই নিশ্চিত। হুগলির ব্যান্ডেলের হেমন্ত বসু কলোনিতে তাই দুর্গাপুজো শেষ হয়ে গেলেও যেন উৎসবের মেজাজ।
ছেলেকে ঘিরে এই উন্মাদনা দেখে আপ্লুত অভিজিতের বাবা হরেন সরকার। সুযোগ থাকলেও আজ দিল্লির স্টেডিয়ামে গিয়ে ছেলের খেলা মাঠে বসে দেখতে পারছেন না হরেনবাবু। কারণ, অভিজিতের মা অলোকাদেবী অসুস্থ। 
অভিজিতকে নিয়ে এলাকাবাসীর উন্মাদনায় অবশ্য দিল্লি না যেতে পারার আক্ষেপ অনেকটাই মিটে গিয়েছে অলকা এবং হরেন সরকারের। কেওটা হেমন্ত বসু কলোনি জুড়ে অভিজিতের নামে পোস্টার, ব্যানারে ভরে গিয়েছে। এলাকা সাজানো হয়েছে জাতীয় পতাকায়। এলাকার ছেলে প্রথমবার ভারতীয় দলের হয়ে বিশ্বকাপে খেলছে, এটা ভেবেই গর্বিত এলাকার বাসিন্দারা। তাঁদের আশা, প্রথম ম্যাচেই অঘটন ঘটাবে ভারত। গোল পাবেন অভিজিৎও।

অলোকাদেবীর কথায়, ‘‘আমি কোনওদিন মাঠে গিয়ে ছেলের খেলা দেখিনি। এবারেও যাওয়া হল না। কিন্তু আমার আশীর্বাদ সবসময়ে ওর মাথার উপরে থাকবে।’’

আর বাবা হরেন সরকার বলছেন, ‘‘যেতে পারছি না বলে খারাপ তো লাগছেই, কিন্তু বাবা-মা খেলা দেখতে যাচ্ছে না বলে, ছেলেই বেশি কষ্ট পেয়েছে। কিন্তু মায়ের শরীর খারাপের বিষয়টা ও বুঝতে পেরেছে।’’
সরকার দম্পতির আশা, অঘটন ঘটিয়ে ভারত নক আউট পর্বে যাবে। তখন কলকাতায় খেলা থাকলে শরীর খারাপ হলেও খেলা দেখতে যেতে চান অভিজিতের মা।

নবমীর দিন থেকেই অবশ্য অভিজিতের পাড়ায় উৎসবের মেজাজ। কারণ সেদিনই চূড়ান্ত একুশ জনের ভারতীয় দলে জায়গা করে নেন অভিজিৎ। দশ নম্বর জার্সি পরে খেলবেন তিনি
আপাতত ছেলেকে নিয়ে এলাকাবাসীর মাতামাতি দেখেই মন ভরে যাচ্ছে অভিজিতের বাবা-মায়ের। তাঁরা বলছেন, ছেলে একটা গোল করলেই মাঠে না যাওয়ার সব আক্ষেপ মিটে যাবে।

আমেরিকার বিরুদ্ধে ভারতের প্রথম ম্যাচ দেখানোর জন্য পাড়ায় জায়ান্ট স্ক্রিন লাগানো হচ্ছে। পাড়া-প্রতিবেশীদের সঙ্গেই সেখানে খেলা দেখবেন হরেন এবং অলোকা সরকার।